faliskisk
Faliskisk var sproget i oldtidens Falerii, det nuværende Cività Castellana, i Italien; det er det sprog, der er nærmest beslægtet med latin. Faliskisk var formentlig et uddødt sprog allerede før Kristi fødsel, men det kendes fra mange indskrifter.
Ligheden med latin er tydelig: Den faliskiske indskrift foied vino pipafo cra carefo svarer til latin hodie vinum bibam cras carebo 'i dag vil jeg drikke vin, i morgen vil jeg undvære' og viser nogle klare fonetiske og morfologiske forskelle; bl.a. svarer den latinske futurumsmarkering -b- til faliskisk -f-, jf. carefo og carebo, ligesom visse udlydskonsonanter falder bort, fx latin cras over for faliskisk cra. 